**Fomalhaut** (α Piscis Austrini, "kalan suu" arabiankielisisistä sanoista *Fam al-Hut*) on taivaan 18:nneksi kirkkain tähti. Sen näennäinen kirkkaus on ensimmäistä magnitudia ja spektriluokka on A, joten se kuuluu pääsarjaan HR-diagrammissa. Aurinkokunnastamme tähteen on matkaa 23 valovuotta, eli se on kosmisessa mittakaavassa meidän naapurimme. Se on myös himmeän Etelän Kalan tähdistön päätähti, joka näkyy vain aivan eteläisimmässä Suomessa.

Fomalhautin arvellaan olevan melko nuori tähti, vain 200 miljoonan vuoden ikäinen. Tähden pintalämpötilaksi on mitattu noin 8 500 Kelviniä. Aurinkoon verrattuna sillä on massaa 2,3 kertaa enemmän ja valovoimaa 15 kertaa enemmän halkaisijan ollessa 1,7-kertainen Auringon vastaavaan verrattuna.

Fomalhautin pölykiekko
----------------------

Hubblen ottama kuva Fomalhaut b -eksoplaneetasta eri vuosina. Planeetta näkyy pienenä pisteenä.
Fomalhautin ja Aurinkokunnan järjestelmät toisiinsa verrattuna.
Fomalhaut oli eräitä ensimmäisiä tähtiä, joilla havaittiin 1980-luvun keskivaiheilla ylimääräistä infrapunasäteilyä, joka kertoo tähteä ympäröivästä viileästä pölystä. Myöhempien tarkkojen havaintojen mukaan Fomalhautinkin pöly kiertää keskustähteään renkaana. Tämän tyyppisten pölyrenkaiden katsotaan useimmiten vastaavan Aurinkokunnan Kuiperin vyöhykettä, jossa on jäisiä pikkuplaneettoja.
Hubblen avaruusteleskoopilla tehtyjen havaintojen mukaan Fomalhautin pölyrenkaan terävä sisäreuna on 133 AU:n päässä keskustähdestä, ulkoreuna yli 158 AU:n etäisyydellä. Rengas on tämän mukaan läpimittaansa verrattuna kapea, noin 25 AU leveä. Pölyrengas ei ole aivan säännöllinen, sen keskus on 15 AU:n päässä Fomalhautista. Kiekossa uskotaan olevan pölyä noin yhden Maan massan verran. Aiemmin on epäilty, että tämän kiekon hieman epäsäännöllisen muodon aiheuttaisi vetovoimallaan 50–70 AU:n päässä Fomalhautista kiertävä planeetta.

Planeetta vai pölytussahdus
---------------------------

Tähdellä sanotaan havaitun vuonna 2008 infrapunahavaintojen perusteella planeetta, *Fomalhaut b*, joka havaittiin vuonna 2008. Hubble-avaruusteleskooppi on ottanut planeetasta kuvia, joiden kooste julkaistiin Science-lehdessä 14. marraskuuta 2008. Kuvissa näkyy selvästi planeetan liike. Planeetta on nyt Fomalhautista noin 18 miljardin kilometrin eli 119 AU:n päässä 872 vuoden kiertoajalla lähellä pölyrenkaan sisäreunaa. Koska planeetan radan arvellaan olevan soikea, sen keskietäisyyden Fomalhautista arvellaan olevan noin 115 AU. Planeetta kiertää silloin noin 18 AU:n päässä pölyrenkaan sisäreunasta. Fomalhaut b:tä sanottiin ensimmäinen suoraan kuvannuksella varmistettu eksoplaneetta.

Planeetan arvioitiin olevan Jupiterin/Saturnuksen tyyppinen kaasuplaneetta, jonka massa on arviolta välillä 0,3–2 Jupiterin massaa ja läpimitta ehkä Jupiterin läpimitan verran.

Koska Fomalhaut on Aurinkoa kirkkaampi, planeetan teoreettinen lämpötila on samaa luokkaa kuin Aurinkokuntamme Neptunuksen lämpötila. Silti planeetalla oletettiin olevan kuuma ulompi kaasukehä, jonka virtausten vaihtelut selittäisivät havaitut planeetan kirkkauden vaihtelut. Planeetan pintalämpötila on ehkä 1 000 K eli noin 700 °C.
Planeetta näkyy himmeänä näkyvässä valossa sen takia, että avaruusteleskooppiin on asennettu Fomalhautin valon himmentävä koronagrafi ja planeetta on keskustähdestään niin kaukana. Infrapuna-alueessa planeetta ei näy. Kirkkauden vaihtelujen ja infrapuna-alueen himmeyden pohjalta oletetaan, että planeetalla olisi valtavat renkaat, paljon suuremmat kuin Saturnuksella, mutta niitä ei voida havaita suoraan.

Planeetta katosi vuonna 2014. Sitä pidetään nykyään asteroiditörmäiksestä syntyneenä pölypilvenä, joka aikaa myöten haajaantui näkymättömiin.

Lähteet
-------

1. ↑  Fornalhaus *Souled Out*. Viitattu 29.3.2013.
2. 1 2 3  Kalas, Paul & Graham, James R. & Chiang, Eugene et al.: Optical Images of an Exosolar Planet 25 Light Years from Earth.  *Science*, 28.11.2008, 322. vsk, nro 5906, s. 1345-1348. doi:10.1126/science.1166609. Artikkelin verkkoversio.  (englanniksi)
3. ↑  Sanders, Robert: Hubble snaps first optical photo of exoplanet *News from UC Berkeley*.  13.11.2008.  (englanniksi)
4. ↑  Suominen, Mikko: Tähdet ja avaruus: Fomalhaut-tähden eksoplaneetta olikin asteroiditörmäyksen pölypilvi *Tähdet ja avaruus*.  22.04.2020. Viitattu 7.7.2020.
5. ↑  Exoplanet Apparently Disappears in Latest Hubble Observations *HubbleSite.org*. Viitattu 7.7.2020. (englanniksi)

Aiheesta muualla
----------------

* Kuvia tai muita tiedostoja aiheesta **Fomalhaut** Wikimedia Commonsissa

  

Etelän kalan tähdistö (Piscis austrinus) » luettelo tähdistä, luokka

|  |  |
| --- | --- |
| Tähdet | Fomalhaut, ε PsA, δ PsA, β PsA, ι PsA, γ PsA, μ PsA, τ PsA, υ PsA, θ PsA, π PsA, η PsA, λ PsA, 8 PsA, 6 PsA, 21 PsA, 7 PsA, 19 PsA, ζ PsA, 13 PsA, TW PsA, 5 PsA, Lacaille 9352, HD 216770 |
| Eksoplaneetat | Fomalhaut b |

Taivaan kirkkaimmat tähdet

|  |
| --- |
| Aurinko |
| Achernar | Acrux | Adhara | Aldebaran | Alfa Centauri | Alnilam | Altair | Antares | Arcturus | Bellatrix  Betelgeuze | Canopus | Capella | Castor | Deneb | Elnath | Fomalhaut | Gacrux | Hadar | Miaplacidus  Mimosa | Pollux | Procyon | Regulus | Rigel | Shaula | Sirius | Spica | Vega |